Массалык тартипсиздик

Массалык тартипсиздик – коомдук коопсуздукка каршы багытталган кылмыш тобу. Массалык тартипсиздик коомдук тартипке гана зыян келтирбестен, инсандардын, мамлекеттин кызыкчылыктарына да каршы багытталат. Объективдүү жагынан массалык тартипсиздикти уюштуруу, массалык тартипсиздикке катышуу, массалык тартипсиздикке чакырык жасоо ж. б. түрлөрү бар. Массалык тартипсиздик зомбулук, кыйратуу, өрттөө, мүлктү жок кылуу, куралдарды жана жардыруучу заттарды колдонуу, бийлик өкүлүнө каршы куралдуу каршылыкты көрсөтүү ж. б. ыкмалар менен коштолот. Массалык тартипсиздик учурунда бөлөк кылмыштарды жасоо жоопкерчиликти оордотуучу жагдайларга кирет. Субъективдүү жагынан массалык тартипсиздик атайылап, тикелей же кыйыр ниетте жасалган кылмыш деп эсептешкен.
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7